Diari Oficial de la Generalitat Valenciana


Sumari del DOGV 2931, del 17-02-1997 (1997/852823)

DECRET 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris.
------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1997/02/11/24**

### Versions

 02/02/2023 - Actualitat  20/06/2014 - 01/02/2023  31/05/2011 - 19/06/2014  25/06/2008 - 30/05/2011  Text inicial: 01/03/1997 - 24/06/2008 

### Dades del document

Número de DOGV
:   2931

Data del DOGV
:   17-02-1997

Secció del DOGV
:   DISPOSICIONS GENERALS

Número del document
:   1997/852823


Data del document
:   11-02-1997

Organisme emissor
:   Conselleria de Presidència

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 02.02.2023 -**

**Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris.**

 

[**(DOGV núm. 2931 de 17.02.1997)**](http://www.docv.gva.es/datos/1997/02/17/pdf/1997_852823.pdf)

 

 

Durant els més de 10 anys transcorreguts des de l'aprovació del Decret 200/1985, de 23 de desembre, del Govern Valencià, sobre indemnitzacions per raó del servei, s'han succeït diverses modificacions que han actualitzat el text inicial. Això no obstant, es planteja la necessitat d'estructurar un nou sistema que atenga les necessitats del moment actual i introduïsca factors d'agilitat en els procediments de gestió.

La regulació que es formula en el present decret parteix de la distinció entre aquells supòsits l'objecte dels quals es rescabalar les despeses hagudes pel personal amb motiu del servei, aquelles altres prestacions extraordinàries que depassen les pròpies del lloc de treball exercit, ja siga per la seua naturalesa específica o per l'horari, fora del normal en l'administració, en què aquests es produeixen.

Finalment, s'avança en la línia de simplificació de supòsits i s'abandonen formalitats i tràmits innecessaris, sense perjudici d'un control rigorós de legalitat de la despesa corresponent.

En virtut d'això, a proposta dels consellers de Presidència i d'Economia i Hisenda i amb la deliberació prèvia del Govern Valencià, en la reunió del dia 11 de febrer de 1997,

 

 

DECRETE

 

**Article 1. Àmbit d'aplicació**

El present decret té per objecte regular les indemnitzacions per raó del servei i gratificacions extraordinàries per assistències i serveis específics que corresponga percebre al personal de la Generalitat Valenciana i l'adscrit funcionalment al servei d'aquesta, així com als alts càrrecs de la Generalitat Valenciana. S'exclouen del seu àmbit d'aplicació els consellers del Govern Valencià.

 

 

CAPÍTOL I  
 Indemnitzacions i gratificacions

 

**Article 2. Indemnitzacions**

Queden establits els supòsits indemnitzadors següents, a fi de rescabalar el personal de les despeses en què incorreguen per motiu del servei:

1. Dieta: és la quantitat que es merita diàriament per a compensar les despeses que origina l'estada fora del terme municipal en què radique el seu lloc de treball.

2. Despeses de transport: és la quantitat que es paga per les despeses derivades de la utilització de qualsevol mitjà de transport.

3. Indemnització especial: és la compensació que s'atorga per les despeses extraordinàries que impliquen determinades comissions o pels danys que sofrisquen els comissionats en els seus béns.

4. Indemnització per residència eventual: és la quantitat que meriten els qui, per ordre superior, hagen de residir en municipi distint al de la seua residència habitual, durant un termini superior a un mes.

5. Indemnització per trasllat forçós de residència: és la quantitat que pot percebre el personal al servei de la Generalitat Valenciana per al rescabalament de les despeses derivades d'un canvi de residència habitual de caràcter forçós.

 

**Article 3. Gratificacions per servicis extraordinaris******[1]****

S’estableixen estes gratificacions com a compensació econòmica de treballs extraordinaris, bé per la seua naturalesa, bé per l’horari en què es realitzen, els supòsits de les quals són els següents:

1. Es fixen gratificacions per assistències per als membres dels òrgans que s’indiquen, així com el personal col·laborador que necessiten, en els supòsits següents:

a) Per l’assistència a les sessions de tribunals encarregats de jutjar processos per a la selecció del personal al servici de la Generalitat.

b) Per ser nomenats per a actuar com a moderadors, ponents, professors, etc. en jornades, conferències, cursos o supòsits semblants, sempre que els estos siguen organitzats per la Generalitat.

2. Es fixen gratificacions per servicis de caràcter específic en els casos següents:

a) Per la localització i, si és el cas, realització excepcional del treball per determinat personal, fora de la seua jornada normal de treball, per raons d’atenció i prevenció d’emergències, sinistres i altres esdeveniments de caràcter extraordinari.

b) Per la prestació de servicis d’especial vigilància i protecció d’autoritats o d’edificis públics, fora de l’horari establit amb caràcter general per a tot el personal al servici de la Generalitat.

3. Es fixen gratificacions per a aquells supòsits en què les activitats i servicis a desenrotllar per al correcte exercici de la competència assignada exigisquen, per la seua complexitat quantitativa i qualitativa, de manera necessària una dedicació de caràcter extraordinària, que afecte de manera rellevant la jornada de treball assignada.

Estes gratificacions només podran concedir-se quan deriven de servicis que estiguen vinculats a una competència o funció atribuïda expressament per norma amb rang de llei, i el compliment de la qual estiga subjecte a termini legal.

Només als efectes de determinar que la incidència en l’horari té caràcter rellevant, requisit que ha de quedar prèviament justificat per a la seua remuneració, el total d’hores realitzades en un mes haurà de superar el 20 % del còmput mensual d’hores què el personal estiga obligat a realitzar per la seua jornada laboral. Superat el límit esmentat, el total de l’excés d’horari realitzat sobre la jornada laboral ordinària serà susceptible de ser remunerat per mitjà de gratificació extraordinària o per mitjà de compensació horària, d’acord amb el que estableix l’apartat quart de l’article 10.

 

 

CAPÍTOL II  
 Meritació, quantia i justificació

 

Secció primera. Indemnitzacions

 

**Article 4. Dietes******[2]****

1. Les estades que originen la meritació de dietes poden comprendre els següents subconceptes:

a) Hostalatge.

b) Restauració.

c) Altres despeses.

2. Les despeses d’hostalatge es justificaran amb les factures dels establiments hotelers. L’import a abonar serà l’efectivament justificat, amb el límit màxim de les quanties fixades en l’annex.

3. Les despeses de restauració es meritaran pels imports fixats en l’annex i la seua justificació es deduirà automàticament del dia i hora en què va començar i va finalitzar la comissió de servici, d’acord amb els criteris següents:

a) Quan l’hora d’eixida siga anterior a les 15.30 hores i la de tornada posterior a les 22.00 hores, es percebrà el 100% de les despeses de restauració.

b) Quan l’hora d’eixida siga anterior a les 15.30 hores i la de tornada siga posterior a la dita hora i fins a les 22.00 hores inclusivament, es percebrà el 50% de les despeses de restauració.

c) Quan l’hora d’eixida siga posterior a les 15.30 hores i la de tornada siga posterior a les 22.00 hores, es percebrà el 50% de les despeses de restauració.

La dieta per restauració només es meritarà quan la realització del treball exigisca sobrepassar l’horari de la jornada laboral.

Excepcionalment, i quant als desplaçaments que haja de realitzar en l’exercici de les funcions que tinga encomanades, podrà autoritzar-se la percepció de dieta per restauració per al personal que tinga assignada una jornada laboral ordinària diària superior a nou hores continuades de servici en un mateix dia.

4. Els desplaçaments per raons de treball dins del terme municipal, o a distàncies inferiors a 30 quilòmetres d’aquest, no meritaran cap indemnització en concepte de restauració i d’altres despeses. Excepcionalment, i quant als desplaçaments que haja de realitzar en l’àmbit geogràfic esmentat en l’exercici de les funcions que tinga encomanades, podrà autoritzar-se la percepció de dieta per restauració, amb l’autorització prèvia expressa de comissió de servici.

5. Podran establir-se concerts amb empreses per a la prestació dels servicis d’hostalatge o restauració. Quan es produïsca aquest supòsit, l’abonament d’aquestes despeses concertades equivaldrà a la dieta d’hostalatge o restauració en els desplaçaments per raó del servici.

6. Els alts càrrecs de l’administració de la Generalitat meritaran les indemnitzacions per hostalatge i restauració en els imports efectivament realitzats, sense que siguen aplicables les quanties de l’annex. El mateix criteri s’aplicarà al personal que, per la seua qualificació tècnica i naturalesa de la comissió de servicis, haja d’acompanyar-los.

7. El subconcepte altres despeses es meritarà per la quantia que consta en l’annex, sense necessitat de justificants, i comprendrà el conjunt de les despeses que s’entenen comunament com de difícil justificació. S’aplicarà en els casos i amb els percentatges previstos en els apartats números 3 i 4 d’aquest article per a la dieta de restauració.

8. La percepció de dietes no serà compatible amb la meritació de la indemnització per residència eventual, sense perjudici de les produïdes per comissions de servici autoritzades des d’aquesta.

 

**Article 5. Despeses de transport**

1. Les comissions de serveis que els calga utilitzar un mitjà de transport tindran dret a viatjar per compte de la Generalitat Valenciana, en el mitjà de transport que es determine en l'autorització.

2. L'import de la indemnització serà el de les despeses documentalment justificades, llevat del que s'indica en el paràgraf següent.

3. En els casos en què s'utilitzen vehicles particulars, la indemnització a percebre es meritarà conforme el següent:

a) Si es tracta de vehicles dels mateixos comissionats, serà la quantitat que resulte d'aplicar, als quilòmetres recorreguts, els preus que es fixen en l'annex d'aquest decret.

b) No es percebrà cap indemnització pel recorregut que excedisca el nombre de quilòmetres corresponents a l'itinerari adequat per a la realització del servei.

4. Els desplaçaments als que fa referència l'apartat 4 de l'article 4 donaran lloc a indemnització per despeses de transport, que excepcionalment podrà fer-se en taxi quan es realitzen dins del mateix terme municipal.

 

**Article 6. Indemnització especial**

1. La quantia de la indemnització especial serà l'import de les despeses extraordinàries que efectivament s'hagen tingut o dels danys realment sofrits en els béns del comissionat.

2. L'import a percebre haurà de justificar-se amb les factures o justificants acreditatius de les despeses realitzades o dels danys soferts.

 

**Article 7. Indemnització per residència eventual**

1. S'entendran compreses en aquest supòsit les autoritzacions per a l'assistència a cursos de capacitació, especialització, ampliació d'estudis o perfeccionament, la durada dels quals siga superior a un mes.

2. La percepció d'aquesta indemnització serà incompatible amb la dels conceptes expressats en l'article 4 del present decret.

3. L'import d'aquest indemnització serà del 80% del màxim que correspondria percebre pels conceptes d'hostalatge i restauració de l'article 4 del present decret.

La indemnització per residència eventual serà justificada amb la resolució de l'autoritat que estiga facultada per a autoritzar la comissió.

 

**Article 8. Indemnització per trasllat forçós de residència**

Comprendrà els conceptes següents:

a) Despeses de viatge del funcionari, així com els corresponents al seu cònjuge, fills i ascendents que convisquen en el domicili familiar.

b) Tres dietes corresponents als subconceptes d'hostalatge i restauració de l'article 4 del present decret para cadascuna de les persones compreses en el paràgraf anterior, sense perjudici de la indemnització establida en l'últim paràgraf de l'article 21 del Text Refós de la Llei de la Funció Pública Valenciana, en els supòsits que siga procedent per reassignació d'efectius.

c) L'import de les despeses de transport de mobiliari i béns, segons el pressupost prèviament aprovat per l'administració.

 

**Article 9. Comissions de servei a l'estranger**

L'import de les indemnitzacions per hostalatge, restauració i altres despeses en les comissions de servei a l'estranger seran les establides amb caràcter general per l'administració general de l'estat, en funció del país corresponent, sense que resulten d'aplicació les quanties de l'annex del present decret.

En tots els casos, l'import de l'hostalatge s'ajustarà a les despeses efectivament justificades.

 

 

Secció Segona. Gratificacions

 

**Article 10. Gratificacions per assistències, per servicis de caràcter específic i per servicis vinculats a horaris rellevants******[3]****

1. Les gratificacions per assistències són compatibles amb la meritació de les dietes i els gastos de transport establits en la secció primera. Les gratificacions per assistència a percebre pels membres dels tribunals, pel caràcter irrenunciable del seu nomenament, només s’atorgaran quan les sessions tinguen lloc fora de l’horari normal de treball. Les gratificacions per assistències que tinguen lloc en dia festiu seran incrementades en el 50 % del seu import. S’atorgarà gratificació per la impartició de classes o conferències, així com per la participació com a moderador o ponent en jornades i seminaris, donada la naturalesa voluntària d’estes activitats. En cap cas es podran percebre, dins de l’any natural, pel conjunt de gratificacions a què es refereix este apartat, una quantitat superior al 25 % de les retribucions anuals que corresponguen al lloc de treball que s’exerceix.

2. La gratificació per servicis de caràcter específic s’atorgarà sempre en funció de la naturalesa extraordinària d’estos servicis, la qual cosa suposa una alteració en l’horari normal de treball, i implica tant la localització de determinat personal per raons d’atenció a emergències, sinistres o altres esdeveniments de caràcter extraordinari i imprevisible, com la prestació de servicis d’especial vigilància i protecció d’autoritats i edificis públics.

Durant la realització de la jornada en què s’exigisca la localització, el personal no podrà desplaçar-se a distàncies superiors a 50 quilòmetres de la localitat en què radique el centre de treball corresponent. Quan com a conseqüència de la localització del personal este haguera de desplaçar-se per a la realització de treballs específics, el temps utilitzat en este li serà compensat amb el corresponent al seu horari habitual, preferentment en la immediata jornada laboral ordinària següent a què siga objecte de localització.

3. Les quanties de la gratificació per servicis de caràcter específic, tant en els casos de localització excepcional com per la prestació de servicis d’especial vigilància i protecció d’autoritats i edificis públics, seran les establides en l’annex d’est decret, i s’atorgarà per resolució del subsecretari de la conselleria a què pertanga el personal que els preste.

4. Les gratificacions previstes en l’article 3.3 del present decret es remuneraran per hores, i el preu hora base serà aquell que resulte de dividir les retribucions brutes anuals pel nombre d’hores, en còmput anual, que el personal estiga obligat a realitzar per la seua jornada laboral.

Este preu hora base, incrementat en un cent per cent, servirà per al càlcul de l’abonament corresponent a totes les hores que es realitzen entre les 21 i 8 hores de dilluns a divendres, i les hores realitzades en dissabte, diumenge o festiu.

La resta d’hores realitzades, entre dilluns i divendres, que excedisquen de la jornada laboral ordinària, se subjectaran al règim de compensació horària previst en el Decret 175/2006, de 24 de novembre, del Consell, pel qual es regulen les condicions de treball del personal al servici de l’Administració del Consell.

Estes gratificacions hauran d’autoritzar-se pel Consell, amb un informe previ de la conselleria amb competències en matèria d’hisenda. L’expedient haurà d’incorporar un informe firmat pel responsable del centre directiu a què estiga adscrit el personal que preste estos servicis extraordinaris, que incloga el vistiplau del subsecretari o òrgan equivalent, on haurà de quedar degudament justificat tant l’horari efectivament realitzat pel personal que percebrà les gratificacions, ja que l’activitat de què porten causa compleix tots i cada un dels requisits expressat en l’article 3.3 d’este decret.

5. El dret a percebre gratificacions d’acord amb el que estableix l’article 3.3 d’este decret se subjectarà, en tot cas, a les limitacions addicionals següents:

a) Seran incompatibles amb el dret a percebre els components del complement específic de festivitat i nocturnitat regulats en l’article 6 del Decret 95/1995, de 16 de maig, del Consell.

b) En cap cas es podran percebre en concepte de les gratificacions esmentades, i dins de l’any natural, una quantitat superior al 15 % de les retribucions anuals que corresponguen al lloc de treball que s’exerceix.

 

 

CAPÍTOL III  
 Autorització de les comissions de servei i bestreta de fons

 

**Article 11. Autorització i justificació de les comissions de servei**

L'autorització de les comissions de servei amb dret a indemnització, com també la verificació de la seua realització, correspon als subsecretaris, secretaris generals i directors generals, en funció de la dependència del comissionat.

 

**Article 12. Bestreta de fons**

El personal que haja estat comissionat per a la realització d'un servei podrà sol·licitar una bestreta del 80% de l'import estimat de les indemnitzacions que pogueren correspondre-li pels conceptes de dietes i despeses de transport que es regulen en els articles 4 i 5 del present decret.

 

 

DISPOSICIÓ TRANSITÒRIA

 

L'import a percebre per assistències a tribunals i cursos, la convocatòria dels quals s'haja publicat abans del present decret, es regirà pel que disposa el Decret 200/1985, de 23 de desembre, del Govern Valencià, i modificacions posteriors, així com per la normativa dictada en el seu desplegament.

 

 

DISPOSICIÓ DEROGATÒRIA

 

Queda derogat el Decret 200/1985, de 23 de desembre, del Govern Valencià, sobre indemnitzacions per raó del servei, i la normativa dictada en el seu desplegament, així com totes aquelles normes reglamentàries que contradiguen el que estableix el present decret.

 

 

DISPOSICIONS FINALS

 

**Primera**

S'autoritza les conselleries de Presidència i d'Economia i Hisenda per a dictar totes aquelles disposicions que consideren oportunes en el desplegament d'aquest decret.

 

**Segona**

El present decret entrarà en vigor l'1 de març de 1997.

 

València, 11 de febrer de 1997

 

El president de la Generalitat Valenciana,

EDUARDO ZAPLANA HERNÁNDEZ-SORO

 

El conseller d'Economia i Hisenda,

JOSÉ LUIS OLIVAS MARTÍNEZ

 

El conseller de Presidència,

JOSÉ JOAQUÍN RIPOLL SERRANO

 

 

 

ANNEX ****[4]****

 

A) Allotjament, restauració i altres despeses.

– Allotjament: 65,97 €/dia

– Restauració: 37,40 €/dia

– Altres despeses: 8,34 €/dia

 

 

B) Indemnització per quilometratge

 

|  |  |
| --- | --- |
| *Categoria* | *Import* |
| Turismes | 0,19 €/km |
| Motocicletes | 0,078 €/km |

 

 

C) Assistències

a) A tribunals i comissions de valoració:

 

|  |  |
| --- | --- |
| *Funció* | *Import màxim* |
| President/a i secretari/ària | 90,00 €/dia |
| Vocals | 78,50 €/dia |
| Personal col·laborador de suport tècnic | 75,00 €/dia |
| Personal col·laborador de suport administratiu |  |
| Responsable del centre | 70,00 €/dia |
| Responsable d’aula | 60,00 €/dia |
| Col·laborador/a auxiliar de centre | 55,00 €/dia |
| Col·laborador/a d’aula | 50,00 €/dia |

 

 

b) A seminaris, cursos, etc.

 

|  |  |
| --- | --- |
| *Participació* | *Import màxim* |
| Moderador/a | 209 €/jornada |
| Conferenciant | 521 €/conferència |
| Ponent | 382 €/ponència |
| Docent | 84 €/hora |
| Personal col·laborador | 50 €/dia |

 

 

D) Localització

 

|  |  |  |
| --- | --- | --- |
| *Mòdul diari* | *Import màxim laborals* | *Import màxim festius* |
| Personal del subgrup A1 | 38,88 €/dia | 46,66 €/dia |
| Personal del subgrup A2 | 29,15 €/dia | 34,98 €/dia |
| Personal del subgrup C1 | 25,68 €/dia | 30,82 €/dia |
| Personal del subgrup C2 i de les agrupacions professionals funcionarials | 22,21 €/dia | 26,65 €/dia |

 

 

E) Vigilància i protecció

 

|  |  |
| --- | --- |
| *Mòdul diari* | *Import màxim* |
| Personal dels subgrups A1 i A2 | 14,58 €/dia |
| Personal dels subgrups C1 i C2 i de les agrupacions professionals funcionarials | 13,19 €/dia |

 

 

 

---

****[1]****L’article 3 es modifica per l’article 1 del [**Decret 95/2014, de 13 de juny, del Consell**](https://dogv.gva.es/va/eli/es-vc/d/2014/06/13/95/), pel qual es modifica el Decret 24/1997, d'11 de febrer, del Consell, sobre indemnitzacions per raó del servici i gratificacions per servicis extraordinaris, i el Decret 175/2006, de 24 de novembre, del Consell, pel qual es regulen les condicions de treball del personal al servici de l'Administració del Consell (DOGV núm. 7299 de 19.06.2014).

****[2]****L’article 4 es modifica per l’article únic del [**Decret 64/2011, de 27 de maig, del Consell**](https://dogv.gva.es/va/eli/es-vc/d/2011/05/27/64/), pel qual es modifica el Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris (DOGV núm. 6531 de 30.05.2011).

****[3]****L’article 10 es modifica per l’article 1 del [**Decret 95/2014, de 13 de juny, del Consell**](https://dogv.gva.es/va/eli/es-vc/d/2014/06/13/95/).

****[4]****L’annex es modifica per l’article únic del [**Decret 7/2023, de 27 de gener, del Consell**](https://dogv.gva.es/va/eli/es-vc/d/2023/01/27/7/), pel qual es modifica l'annex del Decret 24/1997, d'11 de febrer, sobre indemnitzacions per raó de servei i gratificacions per serveis extraordinaris (DOGV núm. 9524 de 01.02.2023).


Còpia Permalink ELI